b'\n_START_ARTICLE_\nNegaraku\n_START_SECTION_\nKasaysayan\n_START_PARAGRAPH_\nOrihinal na ginamit ang tugtog nito sa Allah Lanjutka Usia Sultan ("Biyayaan ng Diyos ang Mahal na Sultan"), ang pang-estadong awit ng Perak. Nabigyan ng bagong buhay ang awiting ito nang mabansag\xc3\xa1ng Terang Bulan (o Terang Boelan sa Bahasa Indonesia), at naging sikat na tugutgin sa mga sayawan at salu-salo noong mga dekadang \'20 at \'30. Hinir\xc3\xa1m para sa awit na Mamula Moon, na iniawit noong dekada \'40\xc2\xa0ng bandang "Felix Mendelssohn and his Hawaiian Serenaders". Nang kalaunan nagamit din sa isang Bangsawa (sarsuwelang Indon\xc3\xa9s) na itinangh\xc3\xa1l sa Singapore noong 1940._NEWLINE_Noong 1992, iniatas ng pamahalaan ng Malaysia na baguhin ang tempo ng awit upang maging martsa (gaya ng Lupang Hinirang). Wagas na tinutulan ito ng maraming mamamayang Malayo, at ikinutsa ang bagong pagsasaayos bilang "circus music". Iniulat noong Hulyo ng 2003\xc2\xa0ng mamahayag sa Malaysia ang adhikain ng pamahalaan na ipagpalit ang salita at pamag\xc3\xa1t na "Negaraku" para sa "Malaysiaku". Muli itong binatikos at inayawan ng mga tao, na siyang nag-udyok sa pamahalaan na itigil ang pagbago sa pangalan ng awit. Kaakibat nito, ibinalik ang tempo ng awit sa dating, mas mabagal na pagsasaayos ng kompositor na si Wah Idris na siyang iginagamit bago ng 1992.'